b'\n_START_ARTICLE_\nPatria AMV\n_START_SECTION_\nZgodovina\n_START_PARAGRAPH_\nPrvi prototip je bil izdelan leta 2001, prva vozila pa so bila izro\xc4\x8dena Finski vojski leta 2003. Mno\xc5\xbei\xc4\x8dna proizvodnja je bila zagnana leta 2004.\n_START_SECTION_\nRazpis v Sloveniji\n_START_PARAGRAPH_\nLeta 2006 je bil Patria AMV glavni tekmec LKOV Krpana za izbiro novega LKOV 8\xc3\x978 za Slovensko vojsko. AMV je zmagal na nate\xc4\x8daju, saj naj bi bil tehni\xc4\x8dno bolj\xc5\xa1i, cenej\xc5\xa1i in ve\xc4\x8dina proizvodnje naj bi potekala po principu protidobav. Prvotno je bilo naro\xc4\x8denih 135 vozil z raznoliko opremljenostjo. _NEWLINE_Zaradi te\xc5\xbeavnih doma\xc4\x8dih in tujih ekonomsko-politi\xc4\x8dnih razmer ter nejasnosti pri samem nakupu (t. i. Afera Patria), proizvodnja in dobava vozil ne potekata po prvotnem \xc4\x8dasovnem na\xc4\x8drtu, pa tudi sami pogoji nakupa \xc5\xa1e niso dokon\xc4\x8dno izoblikovani (na\xc4\x8drtovano naj bi bilo reprogramiranje pogodbenih dolo\xc4\x8dil tako glede \xc5\xa1tevila vozil kot tudi opremljenosti).\n_START_SECTION_\nOboro\xc5\xbeitveni sistemi\n_START_PARAGRAPH_\nVozilo je na zahtevo naro\xc4\x8dnika opremljeno z oboro\xc5\xbeitvenimi sistemi, na primer s kupolami z oboro\xc5\xbeitvijo od kalibra 7,62 mm do 105 mm, ali z dvocevnim samodejnim minometnim sistemom AMOS (Advanced Mortar System), ki sodi med najte\xc5\xbeje nadgradnje tega vozila. AMOS sestavljata gladkocevna, v kupolo vzporedno vgrajena minometa kalibra 120 mm z avtomatskim polnilcem na zaklepali\xc5\xa1\xc4\x8du, pri \xc4\x8demer je sistem posebej prilagojen za uporabo na vozilu, saj so povratni sunki pri izstrelitvah min bla\xc5\xbeeni s hidropnevmatskimi bla\xc5\xbeilniki.\n_START_SECTION_\nZa\xc5\xa1\xc4\x8dita\n_START_PARAGRAPH_\nVozilo je narejeno iz visokoodpornega jekla, ki v osnovni razli\xc4\x8dici zagotavlja za\xc5\xa1\xc4\x8dito proti izstrelkom 7,62\xc2\xa0mm, vsako dodatno pove\xc4\x8danje za\xc5\xa1\xc4\x8dite pa je treba naro\xc4\x8diti. Po \xc5\xbeelji se lahko na zunanjost vozila pritrdi visokoodporni za\xc5\xa1\xc4\x8ditni material, prav tako tudi v prazen prostor med osnovnim in dodatnim oklepom. Vozila daje veliko protiminsko za\xc5\xa1\xc4\x8dito ob podkolesni eksploziji mine do 8 kilogramov, pri eksplozijah pod vozilom pa je serijska odpornost na mine do 3 kilograme.\n_START_SECTION_\nPogon in mobilnost\n_START_PARAGRAPH_\nVozilo AMV poganja \xc5\xa1estcilindrski, vodno hlajeni 11,3-litrski turbodizelski motor z mo\xc4\x8djo 360\xc2\xa0kW proizvajalca Scania. K optimalni izrabi pogona na brezpotjih pripomorejo znotrajosni diferenciali, ki omogo\xc4\x8dajo kombinacijo izbranih pogonskih gredi ali zapore diferencialov. Kolesa so opremljena s hidravli\xc4\x8dnimi disk zavorami. Obese koles so neodvisne, vpete na dvojnem vpetju. Vsako kolo ima namesto klasi\xc4\x8dne vzmetne obese poseben hidravli\xc4\x8dni opornik, ki omogo\xc4\x8da dvig ali spust vozila zaradi terena ali na\xc4\x8dina vo\xc5\xbenje, \xc5\xa1e posebno pomemben pa je pri vkrcanju vozila s kupolo v letalo, saj brez spusta podvozja do najni\xc5\xbeje ravni to ne bi bilo mogo\xc4\x8de. Je tudi plovno do mase 22 ton z minimalnimi pripravami: na sprednji del vozila se namesti valobran, zra\xc4\x8dnik pa na vrhu. Hidravli\xc4\x8dno krmiljena propelerja ob straneh zadnjega dela skupaj s prednjim valobranom mu zagotavljata smer plutja in hitrost do 10\xc2\xa0km/h.'